runetrust/blame-folketinget-dk huggingface dataset:
Inger Støjberg (DD), 2024-05-29:
Nu spurgte jeg jo egentlig ikke bare om, om man syntes, at der skulle være afstemning.
Jeg spurgte egentlig om, hvad man mente.
Jeg er med på, at det går lidt frem og tilbage med, hvad Venstre mener om ting, og derfor er det måske ofte dagsformen, man lige skal holde lidt øje med.
Men jeg har sådan set også noteret mig, at Venstre er indgået i et valgforbund med det, man kunne kalde for de to andre radikale partier, som jo vil knuselske en indførelse af euroen, nemlig Radikale Venstre og Moderaterne.
De Radikale vil så også skære 200 mia. kr. på landbrugsstøtten, og Moderaterne vil have 7.000 flygtninge til Danmark.
Vil hr. Torsten Schack Pedersen ikke bare lige bekræfte, at en stemme på Venstre sådan set også er en stemme på at skære 200 mia. kr. på landbrugsstøtten og i øvrigt få en flodbølge af flygtninge ind i Danmark?
Torsten Schack Pedersen (V), 2024-05-29:
Jeg tror med fordel, fru Inger Støjberg kunne læse vores valgprogram til europaparlamentsvalget.
Der er ingen tvivl om, at vi i Venstre grundlæggende har den tanke og det ønske, at vi skal være så tæt på kernen i Europa som muligt.
Vi spurgte danskerne i år 2000, og der var der et nej til euroen.
Vi spurgte danskerne om en tilvalgsordning i 2015.
Det sagde danskernes nej til, og det respekterer vi, så vi har ingen planer om, at vi skal have nye folkeafstemninger om de danske forbehold.
Inger Støjberg (DD), 2024-05-29:
Nu er jeg jo sådan en, der indimellem lige runder de sociale medier, og for nylig blev jeg nærmest bombarderet med opslag og annoncer fra Venstre, hvor man tordnede imod Moderaternes spidskandidats forslag om at skrotte den danske krone og i stedet for skifte over til euroen.
Det gjorde mig ærlig talt lidt forvirret.
Jeg tror godt, at man kan sige, at jeg vel er sådan en Venstrekender – man kan godt sige, at jeg kender Venstre indefra, ikke? – og derfor ved jeg også, at der i Venstres principprogram står, at »Danmark bør være med i den fælles valuta, Euro’en ...«
Derfor er mit spørgsmål her i dag til hr. Torsten Schack Pedersen sådan set bare: Hvad gælder egentlig?
Altså, ønsker man at indføre euroen, eller ønsker man at holde fast i kronen?
Christian Rabjerg Madsen (S), 2024-05-29:
I Socialdemokratiet er vi afgørende optaget af at bekæmpe de uligheder i sundhed, som fru Victoria Velasquez taler om.
Jeg er meget, meget glad for, at vi har vedtaget Arnepensionen, men det her handler jo også om, at vi investerer betydeligt i vores arbejdsmiljø, sådan at vi sikrer, at mennesker ikke bliver syge af at gå på arbejde.
Det handler om, at vi investerer i efteruddannelsesmuligheder, så man kan uddanne sig væk fra jobbeskrivelser og stillinger, som man måske kan klare i dag, men ikke kan klare på et senere tidspunkt.
Så vi er altid klar til at diskutere, hvordan vi også på sundhedsområdet kommer ulighed i sundhed til livs.
Det er helt afgørende.
Alex Vanopslagh (LA), 2024-05-29:
Altså, hvor stor en andel af de 11 mia. kr. mener Venstre ideelt set skulle gå til skattelettelser?
I forlængelse af det – bare for at få et ekstra spørgsmål ind – så jeg i medierne forleden i en diskussion om skattelettelser, at Venstres skatteordfører sagde, at det rent samfundsøkonomisk set var bedre at lette skatten i bunden end i toppen.
Og der vil jeg bare høre, om ordføreren, også med den rige erfaring som finansordfører og meget andet, er enig i og mener, det er udtryk for noget, der er fagligt korrekt, at det samfundsøkonomisk er bedre at lette skatten i bunden end i toppen.
Torsten Schack Pedersen (V), 2024-05-29:
Jeg synes jo, at der er mange hensyn, man skal tage, når man sænker skatter og afgifter.
Det er, i forhold til hvad der giver de største effekter; der er i hvert fald en række områder, hvor det er i den højere del af indkomstskalaen.
Omvendt er det jo også i forhold til beslutningen om og værdien af, om det bedre kan betale sig at arbejde; der er en større effekt i bunden af det.
Så afhængigt hvad man sådan lægger specifikt til grund, kan man nok få det resultat ud af det, man vil.
For mig er det grundlæggende positivt, hver gang der er penge, som går tilbage til, at hårdtarbejdende danskere kan beholde nogle flere af deres egne penge.
Det kan godt være, at jeg har læst nogle andre tal, men jeg er i hvert fald faldet over, at vi nu ligger 20 pct. lavere, end vi har gjort i gennemsnit over de senere år.
Men det skal ikke være en talkrig.
Jeg deler ambitionen om sådan set at blive uafhængig af Putins gas.
Det er sådan set det, der driver vores energipolitik.
Jeg har altid været af den opfattelse, at vi skulle være i stand til at føre en konsekvent udenrigspolitik, også når det var koldt udenfor, og ikke være bange for, at vores energiforsyning kunne bruges som et strategisk våben imod os.
Det er derfor, det er vigtigt, at vi bliver selvforsynende på energiområdet, så vi ikke er afhængige af hverken Rusland eller andre regimer med meget, meget tvivlsomme forhold til menneskerettigheder.
Martin Lidegaard (RV), 2024-05-29:
Men gør vi det godt nok?
Gør regeringen det godt nok, når gasforbruget ikke er faldet, men steget en lille smule, og når importen på EU-niveau, som vi jo er en del af, er steget og ikke faldet det seneste år?
Kunne man forestille sig, at vi måske begyndte at tænke både vores europæiske politik og vores danske energipolitik sammen f.eks. ved at sige: Nu stopper vi altså med installation af nye gasfyr, og nu fremmer og forcerer vi en udrulning af grøn fjernvarme i stedet for den der klatbevilling her og der, som vi andre skal forhandle igennem?
Kunne vi ikke betragte det som sikkerhedspolitik og så handle mere effektivt på det?
Torsten Schack Pedersen (V), 2024-05-29:
Der er ingen tvivl om, at energipolitik er sikkerhedspolitik og rå udenrigspolitik.
Det er jo derfor, vi er optaget af, at vi gør Danmark uafhængig af fossile brændsler, og at vi i fællesskab bl.a. sætter penge af løbende til en fjernvarmepulje, så vi får koblet flere af naturgas og over på fjernvarme og varmepumper.
Det er jo derfor, vi mener, at Europa i højere og højere grad selv skal kunne levere sin energi.
For jeg deler opfattelsen.
Jeg har ikke lyst til at skulle købe russisk gas.
Jeg glæder mig over, at nu er gasproduktionen i Nordsøen lige ved at blive genetableret, og det vil selvfølgelig også sikre, at vi i højere grad kan levere den gas, der stadig væk er brug for.
Martin Lidegaard (RV), 2024-05-29:
Tak for talen, og tak for ordene om Europa og Ukraine, som jeg deler et langt stykke ad vejen.
Men når det kommer til at støtte Ukraine, deler Venstres ordfører så ikke vores frustration over, at det ikke er lykkedes os at stoppe vores indirekte støtte til Putins krigsmaskine gennem den fortsatte import af gas til EU?
Vi er kommet længere ned, men det er jo stadig væk milliarder af euro, som vi giver til Rusland, fordi vi importerer gas og olie derfra.
Faktisk har vi jo set en lille stigning i vores samlede gasforbrug fra 2022 til 2023.
Og er det ikke noget, som Venstre kunne påtage sig i den her regering at stå i front for?
For jeg synes ikke, at vi kan være det bekendt.
Torsten Schack Pedersen (V), 2024-05-29:
Nu er det jo ikke sådan, at der ikke er sket andet i forhold til vandmiljø siden 2015 end landbrugspakken fra dengang.
Der er taget andre initiativer.
Vi har lavet en bred, bred landbrugsaftale fra 2021, hvor der også er markante reduktionsmål for kvælstofudvaskning for at forbedre vores vandmiljø.
Søren Egge Rasmussen (EL), 2024-05-29:
Man kunne høre fra Venstres statsminister tidligere i dag, at politik handler om at ville og kunne.
Så må jeg bare konstatere her: Venstre vil og kan ikke leve op til EU's vandrammedirektiv, når man står her og roser den blå landbrugspakke og ikke vil lave nogen som helst selvransagelse.
Det var der, hvor man gav landbruget lov til at gøde mere, og det er derfor, vi ikke har set en eneste reduktion i kvælstofudledningen.
Man har gjort landbruget en bjørnetjeneste.
Hvad vil Venstre bruge af virkemidler for at leve op til vandrammedirektivet?
Morten Messerschmidt (DF), 2024-05-29:
Det tror jeg sådan set at Dansk Folkeparti og Venstre er meget enige om.
Altså, det er ved at blive mere og mere gak, må jeg indrømme.
Den seneste fremskrivning fra Energistyrelsen siger så, at det kommer til at koste 31 mia. kr., samtidig med at der er andre energiøer, hvor man kan opsætte dem, uden at skatteyderne skal have penge op af lommen.
Vi ser område på område inden for klimapolitikken, hvor det jo bare er socialistisk politik i grønne klæder.
Skatter og afgifter vælter ud af Finansministeriet, og det eneste, det betyder, er, at den danske konkurrenceevne bliver ringere, og at det bliver dyrere at være dansker.
Fødevarepriserne stiger.
Jeg tror faktisk, at Danmark i dag er det land i EU, hvor fødevarerne er allerallerdyrest.
Og derfor vil jeg høre hr. Torsten Schack Pedersen, om ikke han deler vores bekymring for, at klimapolitikken bevæger sig længere og længere væk fra den virkelighed, som de fleste danskere befinder sig i, og at det bliver mere og mere en gang rød politik i grønne klæder.
Søren Egge Rasmussen (EL), 2024-05-29:
Jeg vil starte med et citat fra hr. Lars Løkke Rasmussen: Løkke tog fejl, og eksperterne fik ret.
Det har været en katastrofe for vores vandmiljø og givet døde fjorde, og Enhedslisten er meget enig med de eksperter, som advarede på en stor høring i starten af 2016.
Jeg kunne godt tænke mig at høre, om hr. Lars Løkkes Rasmussens selvransagelse her 8 år efter også er en selvransagelse, der er kommet til Venstre.
Den blå landbrugspakke fra 2015 har ikke forbedret vandmiljøet.
Jeg kunne godt tænke mig at høre, om Venstre erkender, at den blå landbrugspakke var en fejl.
Mener Venstre konkret, at vi skal leve op til EU's vandrammedirektiv?
Torsten Schack Pedersen (V), 2024-05-29:
Jeg synes ikke, at det er at ramme bolden markant skævt, når vi sikrer indkomstskattelettelser for 10 mia. kr., som vi stemte igennem her for få uger siden – og tak for, at De Konservative bakkede op om det.
Jeg synes ikke, at det er skævt for en borgerlig-liberal at sænke generationsskifteskatten.
Det var bare for at tage nogle eksempler.
Så jeg synes faktisk, at vi laver rigtig mange sublime frisparksmål.
Mona Juul (KF), 2024-05-29:
Så er det jo næsten lige før, man kan kende Venstre igen.
Og det ville jo faktisk være rigtig, rigtig dejligt, for nu nævnte statsministeren her i sin tale, at der var en bold, der var ramt skævt.
Så ærlig talt: Hvor mange bolde er det, der skal ramme skævt, før Venstre hopper ud af den regering?
Torsten Schack Pedersen (V), 2024-05-29:
Tak for kommentaren.
Jeg tror faktisk ikke, at jeg har oplevet i de snart 20 år, jeg har været her, at der i Venstres kommunale bagland har været sådan et ønske om at sige: Stop, stop, I må ikke sende flere penge ud til kernevelfærd.
Det erindrer jeg ikke.
Så at det også nogenlunde er det samme budskab, der kommer i dag, er der ikke så stor en overraskelse i.
Jeg tror også, at jeg kan finde en enkelt konservativ borgmester, som mener, at finansministeren er en lille smule karrig med pengene.
Så der er udfordringer i forhold til at sikre, at den borgernære velfærd også når det niveau, som borgerne med rette kan forvente, og som også vores kommunalbestyrelsesmedlemmer og borgmestre ønsker.
Men jeg er stadig væk, som jeg siger, af den opfattelse, og det er vigtigt for Venstre, at når der er en mulighed på grund af et større råderum, så skal en del af pengene også gå til lavere skatter og afgifter.
Jeg har ikke lagt mig fast på, hvor stort et omfang der skal være tale om, og jeg har heller ikke lagt mig fast på, præcis hvilke formål der er vigtigst at fremme i den her omgang.
Mona Juul (KF), 2024-05-29:
Tak for talen, og tak for ordene om Søren Pape Poulsen; det betyder rigtig meget for os.
Regeringen har jo tidligere omtalt sig selv som en reformregering, og selv om den socialdemokratiske ordfører ikke rigtig mener, at for meget betalt skat skal tilbage til borgerne, og at det heller ikke kan betragtes som velfærd, så blev jeg også lidt overrasket over, at Venstres bagland måske er ved at blive lovlig farvet af lige præcis Socialdemokratiet på det punkt.
Jeg var i hvert fald ikke enig, kunne jeg læse mig til, med Venstres formand i, at det kunne der måske godt være noget ræson i.
Torsten Schack Pedersen (V), 2024-05-29:
Det sidste er jo en givet ting.
Vi skal leve op til de fælles EU-regler.
Det er derfor, vi laver dem.
Det er i øvrigt noget, som jeg af og til undrer mig over, altså at man plukker lidt i, hvad man mener at man skal leve op til af EU-krav.
Men det er så en anden diskussion.
Selvransagelse hos andre politikere er nok bedre at spørge dem om, end det er at spørge mig om det.
Men i Venstre står vi ved den aftale, vi lavede i 2015.
Den var nødvendig.
Så var der nogle af målene, vi ikke fik realiseret, og det er vi da selvfølgelig ærgerlige over.
Men at der var brug for at tage de initiativer, fortryder jeg bestemt ikke.
Anne Paulin (S), 2024-05-29:
Tak for det.
Og derfor mangler jeg, at ordføreren så også svarer på spørgsmålet om, hvor pengene skal komme fra.
Hvordan er det, at ordføreren vil finde finansiering til at dække det her hul på de her 27 mia. kr., som alt andet lige vil være der, hvis man ikke følger velfærdsaftalen?
Pia Olsen Dyhr (SF), 2024-05-29:
SF har jo netop sagt, at vi ikke er afvisende over for at kigge på at lade pensionsalderen stige, men det er vel at mærke, hvis vi forbedrer Arne.
Arne er jo sådan i dag – altså ikke Arne som i personen Arne, men selve Arne i forhold til retten til tidlig pension – at der er den udfordring, at det er en lavere ydelse end seniorpensionen, og at det er 3 år før, man ellers ville kunne gå på pension.
Det er jo ikke holdbart, og vi siger, at forudsætningen for at have den her diskussion er, at vi også forbedrer det andet.
Så er vi ikke afvisende over for det.
Mona Juul (KF), 2024-05-29:
Det er bestemt noget, vi rigtig, rigtig gerne vil være med til.
Det er der slet ikke nogen tvivl om.
For det er jo rigtigt, som statsministeren faktisk også selv har sagt flere gange, at der er blevet snakket meget om bureaukrati, bøvl og byrder osv.
Der er i hvert fald sket mange gange, at jeg har prøvet at trævle op, hvem der dog har fundet på den tåbelige idé.
Det må man tilgive dem, der har gjort det i tidernes morgen, men vi er jo simpelt hen nødt til at få ryddet op i det.
Derfor tænker jeg, at det er godt, at regeringen vil kigge på det.
Jeg tror, at det er rigtig godt, at vi andre også kigger på det, så vi kan få noget fremdrift i sagerne.
Det er rigtigt, som ordføreren siger, at der skal lidt mere tempo på end kun at kigge på 1.000 årsværk.
Pernille Vermund (LA), 2024-05-29:
Tak for det, også herfra.
Og tak for en rigtig god tale om budskabet om, at vi skal lempe byrderne for dansk erhvervsliv og sikre, at der også i fremtiden er plads til, at virksomheder kan blomstre og blive store i Danmark.
Det lyder jo flot, men det betyder rundt regnet, hvis man skal være lidt venlig over for regeringen, at det vil tage ca. 10 år at rydde op efter det rod, som statsministeren har brugt 5 år på at skabe.
Så det er måske ikke sådan superambitiøst.
Tilsvarende er der i forhold til vores virksomheder et kæmpe oprydningsarbejde.
Små og mellemstore virksomheder fortæller, hvordan de bruger enorme ressourcer på de mange regler, vi har lagt ned over dem.
Vi har foreslået en bindende bureaukratilov.
Er det noget, som Konservative vil være med til?
Mona Juul (KF), 2024-05-29:
Det er der slet ikke nogen tvivl om.
Nu er vi blevet enige på tværs af mange partier om, at vi skal have fundet 10 pct. strengt beskyttet land.
Det har vi jo allerede lavet til havs, og der var der ikke nogen i regeringen, der havde problemer med at lave en målsætning, hvor vi ikke præcis vidste, hvordan vi lige skulle finde det.
Men det har man så nu, når det er til lands, og det er sådan lidt underligt.
Men der er ikke nogen tvivl om, at tingene hænger sammen.
Og vi er jo nødt til at udtage nogle jorder, der ligger rundt omkring de fjorde, som er allerhårdest ramt.
Vi er nødt til at få fat i nogle af de greb, som vi allerede har aftalt.
Jeg minder bare lige om, at vi har aftalt skovrejsning, og at vi har aftalt udtagning af lavbundsjorder, bare for at nævne to af de store ting.
Signe Munk (SF), 2024-05-29:
Det er jeg helt enig med ordføreren i.
Der er jo også det perspektiv, at hvis man laver CO 2 -afgiften klogt, kan den også hjælpe vores lidende fjorde, for der er en sammenhæng mellem klimaet og kvælstoffet; det er rart og godt.
Men det kræver jo en politisk løsning, hvor man får taget greb om begge dele.
Jeg vil bare høre, om det er noget, der også bliver vigtigt for Det Konservative Folkeparti, når der skal laves en CO 2 -afgift.
Det vil både hjælpe klimaet, men også vores nødlidende fjorde.
Mona Juul (KF), 2024-05-29:
Tak for det, fru Signe Munk.
Det er en fornøjelse at arbejde sammen på den grønne agenda, og det gør vi jo heldigvis på tværs af mange partier.
Jeg glæder mig så meget til, at vi langt om længe skal i gang med at se på landbruget, og det gør landbruget ærlig talt også.
Det handler om det her med at sætte et erhverv på bænken i 3 år, hvor man ikke aner, hvad det er, man skal investere i, og hvordan man skal forvalte det erhverv, man nu arbejder med, og de arbejdspladser, man har ansvaret for.
Man aner ikke, hvad rammevilkårene er, eller hvordan spillereglerne er.
Det er simpelt hen helt utilgiveligt, synes jeg.
Så jeg glæder mig rigtig meget til, at vi skal i gang med det.
Og jeg håber inderligt ikke, at det er sådan noget med, at nu laver regeringen det færdigt med de der seks-syv parter, og så kan vi ellers sige ja eller nej.
Jeg håber virkelig – og det håber jeg at hele Folketinget vil bakke op om –
at det er en politisk prioritering, hvordan vi laver politik i det her land.
Det er altså ikke noget, der skal ligge i en syvpartsforhandling.
Signe Munk (SF), 2024-05-29:
Nu har i hvert fald særlig Socialdemokratiet udråbt hr. Alex Vanopslagh til den kommende leder af blå blok.
Så vil jeg udråbe fru Mona Juul til den grønne ledestjerne i blå blok.
For jeg ved, at der banker en oprigtig kærlighed til naturen hos fru Mona Juul og en oprigtig vilje til at tage livtag med klimakrisen og lave en grøn omstilling, der faktisk skaber udvikling og omstilling.
Konservative var jo også med i aftalen om en CO 2 -afgift for industrien.
Det er en aftale, som har vist sig at give CO 2 -reduktioner, søreme så, og grøn omstilling i industrien.
Derfor vil jeg høre fru Mona Juul om noget.
Nu skal vi forhåbentlig, når treparten er færdig med at diskutere med sine syv parter, aftale en CO 2 -afgift for landbruget.
Hvilke perspektiver ser fru Mona Juul for dansk landbrug med en CO 2 -afgift?
Mona Juul (KF), 2024-05-29:
Jeg håber også, at vi på tværs her i Folketinget kan tage os af lige præcis de udfordringer, der er i vores sundhedsvæsen, både i forhold til hvor man bor, men også mange andre udfordringer.
Jeg glæder mig rigtig meget til den sundhedsstrukturreform, og jeg glæder mig til de rapporter og den viden.
Og jeg glæder mig rigtig meget til, at regeringen bringer noget på bane, som vi kan forholde os til.
Hvor ville jeg ønske, at der var nogle af udfordringerne, vi også havde taget os af i mellemtiden.
Marlene Harpsøe (DD), 2024-05-29:
Tak for det rigtig fine svar.
Jeg er glad for at høre, at vi også på det her område kan have et rigtig godt og tæt samarbejde.
For det er vigtigt at kunne få adgang til en læge, uanset hvor man bor i Danmark, så der er lige adgang, og så det er lige så rart og godt at bo i Udkantsdanmark, som det er at bo tæt på de store byer.
Nu kommer Sundhedsstrukturkommissionen jo også med deres oplæg til en ny struktur for sundhedsvæsenet i hele Danmark, og der tænker jeg, at vi da også må slå pjalterne sammen i Danmarksdemokraterne og Det Konservative Folkeparti i forhold til at sikre nærheden til ikke kun læger, men i det hele taget til sundhedsbehandlingen.
Mona Juul (KF), 2024-05-29:
Tak for et rigtig relevant spørgsmål.
Det er jo bare til stor gene, at vi ikke har den lægekapacitet, som vi ønsker.
Der er ikke nogen tvivl om, at i Det Konservative Folkeparti har vi arbejdet meget længe med det her begreb, vi kalder familielægen.
Det er jo, fordi vi ved, at det, at lægen kender dig, er med til at sikre, at du kommer igennem nogle sygdomme; det bliver opdaget i tide.
Det, vi har foreslået, og som der jo er lavet en politisk aftale om, men som vi venter lidt på, er, at der skal 1.500 flere privatpraktiserende læger til.
Vi skal simpelt hen uddanne flere, så vi kommer op på 5.000 læger.
Jeg ved, at vores sundhedsordfører jævnligt er i dialog med også Danmarksdemokraterne herom.
Marlene Harpsøe (DD), 2024-05-29:
Mange tak.
Først tak til fru Mona Juul for en rigtig fin tale.
Derudover vil vi i Danmarksdemokraterne gerne spørge ind til det her om at kunne bo og leve i hele Danmark, for det er noget, der i hvert fald ligger vores hjerter nær i Danmarksdemokraterne.
Det er det her med, at når man bor i et yderområde – det kunne være i Thy – så skal der også være mulighed for f.eks. at komme til lægen og have lægeadgang, ligesom der er for f.eks. dem, der bor i København.
Men sådan er det jo ikke i dag, og det skaber en utrolig stor utryghed, fordi man kan have kroniske sygdomme, som man har behov for behandling af.
Men vi kan også risikere, at der er nogle, der vælger ikke at bosætte sig i de her områder.
Så det er en ond spiral, hvor de her områder rent faktisk bliver affolket mere og mere.
Så hvad vil den konservative ordfører gøre på det her område?
Var det noget, man kunne være med på fra De Konservatives side?
Mona Juul (KF), 2024-05-29:
Ja, men jeg er bare nødt til at sige til ordføreren, at vi jo ikke er forpligtet til at gennemføre noget, der er fjollet.
Altså, vi er jo simpelt hen også nødt til at sørge for, at de implementeringer, vi laver i Danmark, rent faktisk også følger det, der var intentionen.
Vi har jo set i forhold til flere direktiver, at der er nogle andre lande, der har været langt mere intelligente i implementeringen af det, og det er jo egentlig bare det, jeg prøver at sige tilbage at vi også er nødt til.
Lad mig også lige sige, at det er godt, at ordføreren glæder sig til iværksætterforhandlingerne, men at det jo er Venstre, der har stemt imod vores beslutningsforslag om en fantomskat, og har stemt imod vores forslag vedrørende en lagerbeskatning på børsnoteringer.
Så jeg håber, at I bliver mere begejstret, end I har været.
Torsten Schack Pedersen (V), 2024-05-29:
Jo, men jeg synes trods alt, at det, at der har været mere end en tredobling af den økonomiske ramme til et iværksætterudspil, også er værd at tage med, og jeg ønsker kun, at det skal gå så hurtigt som muligt.
Den ambition deler vi.
Der er jo af og til lovgivning i Kommissionen og i Europa-Parlamentet, som går imod danske interesser, og der vil jeg bare lige bede om en bekræftelse af, at vi, selv om vi synes, det er dårlige regler, så er forpligtede til at gennemføre dem i Danmark, ligesom polakkerne og portugiserne også er forpligtede til at gennemføre dem.
For det er ikke sådan et tag selv-bord, hvor det, vi synes er fjollet, lader vi være med.
Vi er forpligtede til at køre efter de fælles regler.
Pernille Vermund (LA), 2024-05-29:
Tak for det.
Der er vi jo så helt enige.
Et andet sted, hvor jeg i sin tid kunne mærke, at mit sådan mere liberale hjerte havde det lidt svært med Det Konservative Folkeparti, var på området omkring et forældrepanel, altså sådan et opdragelsespanel, som man jo ønskede for nogle år siden og også nedsatte med en konservativ socialminister i spidsen.
Jeg ved, at familiepolitik er rigtig vigtig for Konservative, og det er også rigtig vigtigt for os, men vi har nok forskellige tilgange til, hvordan det her skal udfolde sig.
Et sådan reelt opdragelsepanel nedsat af staten, er det stadig konservativ politik?